เศร้า‘MSCI’ถอด3หุ้นพ้นดัชนี หวั่น‘อภัยโทษ’ข่าวร้ายตลาดฯ
MSCI ถอดหุ้น THAIROJNARCL ออกจากการคำนวณดัชนี ด้านโบรกเกอร์แนะหุ้นขึ้นให้ขายทำกำไร เหตุเสี่ยงทั้งปัจจัยภายในและภายนอก
30 ต.ค. 2565

MSCI ถอดหุ้น THAIROJNARCL ออกจากการคำนวณดัชนี ด้านโบรกเกอร์แนะหุ้นขึ้นให้ขายทำกำไร เหตุเสี่ยงทั้งปัจจัยภายในและภายนอก
บริษัทหลักทรัพย์ (บล.) เอเซีย พลัส เปิดเผยว่า ดัชนี MSCI ซึ่งเป็นดัชนีอ้างอิงการลงทุนของหุ้นทั่วโลก ได้เปิดเผยรายชื่อหุ้นที่ถูกนำเข้ามาคำนวณดัชนีและหุ้นที่ถูกคัดออกจากการคำนวณดัชนี โดยรอบนี้มีหุ้นไทยถูกคัดออกจากการคำนวณดัชนี MSCI GLOBAL STANDARD INDICES (ASIA PACIFIC) 1 บริษัท คือ บริษัท การบินไทย (THAI) และไม่มีหุ้นใหม่ถูกนำเข้ามาคำนวณในดัชนีดังกล่าว
สำหรับหุ้นบริษัท พีทีที โกลบอล เคมิคอล (PTTGC) เชื่อว่าจะถูกนำเข้าคำนวณดัชนีโดยอัตโนมัติ แทนหุ้นบริษัท ปตท.เคมิคอล (PTTCH) และบริษัท ปตท.อะโรเมติกส์และการกลั่น (PTTAR) 
นอกจากนี้ MSCI ยังได้ทบทวนหุ้นที่นำมาคำนวณดัชนี MSCI Small Cap Thailand โดยมีหุ้นถูกคัดเลือกเข้าใหม่ 4 บริษัท คือ บริษัท แอล เอช ไฟแนนซ์เชียล กรุ๊ป (LHBANK) บริษัท สยามโกลบอลเฮ้าส์ (GLOBAL) บริษัท ทรู คอร์ปอเรชั่น (TRUE) และ THAI ซึ่งถูกลดอันดับมาจากดัชนี MSCI GLOBAL STANDARD INDICES
สำหรับหุ้นที่ถูกคัดออกมี 2 บริษัท คือ บริษัท อาร์ซีแอล (RCL) และบริษัท สวนอุตสาหกรรมโรจนะ (ROJNA) ซึ่งหุ้นทั้งหมดที่มีการปรับเปลี่ยนจะถูกนำเข้ามาคำนวณดัชนีตั้งแต่วันที่ 1 ธ.ค. 2554 เป็นต้นไป
บล.ดีบีเอส วิคเคอร์ส แนะนำขายทำกำไรหุ้นไทย เพราะมองว่าดัชนีมีโอกาสปรับฐานในระยะสั้น หลังถูกดันจากผลประกอบการไตรมาส 3 ของภาคธุรกิจจริง (Real Sector) ที่ต่ำกว่าคาด และแนวโน้มผลประกอบการไตรมาส 4 ที่ลดลงจากปัญหาอุทกภัย
ขณะที่อุณหภูมิการเมืองในประเทศมีแนวโน้มสูงขึ้น หลังคณะรัฐมนตรี (ครม.) ลงมติผ่านร่างพระราชกฤษฎีกา (พ.ร.ฎ.) ขอพระราชทานอภัยโทษ ซึ่งถูกมองว่าเอื้อประโยชน์ให้กับ พ.ต.ท.ทักษิณ ชินวัตร
นอกจากนี้ ตลาดอาจกังวลว่าการแก้ปัญหาหนี้สินยุโรปจะไม่ราบรื่นอย่างที่หวังไว้ ซึ่งจะกระตุ้นให้เกิดการขายทำกำไรออกมา
ด้านภาพรวมการลงทุนวันที่ 16 พ.ย. ดัชนีเคลื่อนไหวกรอบแคบ ก่อนที่จะปรับตัวเพิ่มขึ้นแรงในช่วงท้ายตลาดตามทิศทางของตลาดหุ้นยุโรป โดยดัชนีปิดที่ระดับ 997.11 จุด เพิ่มขึ้น 12.14 จุด มูลค่าการซื้อขาย 24,003 ล้านบาท ต่างชาติขายสุทธิ 2,454 ล้านบาท